钦定古今图书集成/明伦汇编/官常典/第578卷 > 王轼
## 钦定古今图书集成/明伦汇编/官常典/第578卷 > 王轼

按《明外史》本传：“‘轼字用敬，公安人。天顺八年进士。授
大理右评事，再迁右寺正，录囚四川，平反百馀人。寻
擢四川副使。岁凶，发廪赈贷，请官银十万两为籴费’。
按嘉定同知盛崇仁赃罪，崇仁逃赴京，使其弟呼冤，
遂械轼至京，与崇仁俱下吏。崇仁贬官，轼还职，改陕
西。弘治初，擢四川按察使。三年迁南京右佥都御史”，
提督操江。进右副都御史，总理南京粮储。旋命巡抚
贵州。入为大理卿，与刑部裁定《问刑条例》，颁之天下。
十三年拜南京户部尚书。初，贵州普安贼妇米鲁与
其党福佑等作乱。镇守中官杨友、总兵官曹恺、巡抚
钱钺发兵讨之，大败于阿马坡。都指挥吴远被执，普
安几陷。友等请济师，乃命轼兼左副都御史，往督军
务。轼未至，友等遣人招之。贼扬言欲降，而拥众攻围
普安、安南卫城，断盘江道，势益张。又乘间劫执友，右
布政使闾钲，按察使刘福，都指挥李宗武、郭仁、史韬、
李雄、吴达等死焉。轼至，以贵州兵力不足，用便宜调
广西、湖广、云南、四川官军土兵八万人，合贵州兵分
八道进，而使致仕都督王通将一军。十五年正月，参
将赵晟破《六坠砦》。贼遁过盘江，都指挥张泰等渡江
击败之，指挥刘怀等遂进解安南卫围。而恺、通及都
指挥李政亦各破贼砦。贼遁至马尾笼寨，官军聚攻
之。米鲁、福佑出战，土官凤英等格杀二人，馀党遂平。
用兵凡五月，破贼砦千馀，斩首四千八百有奇，俘获
一千二百。捷闻，帝大喜，嘉劳。召还京，赐赉有加，录功，
加太子少保。已，改南京兵部参赞机务。连乞休，不允武宗立，轼以南京马快船岁运上供诸物为军民患，
疏陈其状，由是大减。已，遇疾，复请致仕。诏加太子太
保，赐敕乘传归。卒，赠太保，谥襄简。